P r e d k l a d a c i a    s p r á v a 

Návrh zákona, ktorým sa mení a dopĺňa zákon č. 107/2004 Z. z. o spotrebnej dani z piva v znení zákona č. 556/2004 Z. z. a zákona č. 630/2004 Z. z.  bol vypracovaný ako iniciatívny návrh.
Vstupom Slovenskej republiky do Európskej únie nadobudol účinnosť zákon č. 107/2004 Z. z. o spotrebnej dani z piva. Dosiahla sa úplná zlučiteľnosť s právom Európskych spoločenstiev v oblasti držby, prepravy a kontroly tovarov podliehajúcich spotrebným daniam ,štruktúry  a sadzieb spotrebnej dane z piva.
Hlavným dôvodom, ktorý viedol k vypracovaniu návrhu zákona bola potreba upresnenia niektorých ustanovení zákona, vzhľadom na poznatky z uplatňovania zákona v praxi, najmä
-	upresnenie definícií týkajúcich sa podmienok oslobodenia od spotrebnej dane z piva,
-	upresnenie definície užívateľského podniku,
-	zníženie povinnosti zložiť zábezpeku na výšku dane pripadajúcej na priemerné mesačné množstvo piva,
-	doplnenie povinnosti zaslať kópiu prvého dielu sprievodného dokumentu správcovi dane odosielateľa (dodávateľa) pred začatím prepravy,
-	upresnenie definície oprávneného príjemcu,
-	umožnenie prepravy piva z daňového skladu na daňovom území slovenskými zástupcami alebo ozbrojenými silami Slovenskej republiky,
-	upravenie evidencie vedenej colným úradom a colným riaditeľstvom v nadväznosti na nadobudnutie účinnosti Nariadenia Rady (ES) č. 2073/2004 zo 16. novembra 2004 o správnej spolupráci v oblasti spotrebných daní.

Návrh zákona nebude mať vplyv na štátny rozpočet, na rozpočty obcí a rozpočty vyšších územných celkov.

Návrh zákona nebude mať finančný, ekonomický a environmentálny vplyv, ani vplyv na zamestnanosť a podnikateľské prostredie.
Návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými dokumentmi, ktorými je Slovenská republika viazaná.

	Návrh zákona bol predmetom pripomienkového konania a vyhodnotenie pripomienkového konania je súčasťou materiálu.